Zer 37 AKKDC08 - Babilɔni masacɛ Nabukodonozɔri ye - Bible Search\nZer 36 Zer 38\nMasacɛ Sedesiyasi be Zeremi ɲininga\n1- Babilɔni masacɛ Nabukodonozɔri ye Zoziyasi deen Sedesiyasi sigi masaya la Zuda mara kunna, Yoyakimu dencɛ Koniyawuo nɔɔ na. 2Ale, n'a ka dakɔrɔsigiw, ni jamanadenw tun te mɛnni kɛ Masaba ka kuma na kira Zeremi fɛ.\n3Masacɛ Sedesiyasi ye Selemiya deen Yewukali ni Sefaniya, sarakalasebaga Maaziya deen ci, k'u ka ta'a fɔ kira Zeremi ye ko: «Masaba an ka Ala daali an ye.» 4O y'a sɔrɔ u tun ma Zeremi datugu kaso la fɔlɔ, a tun be yaalayaala mɔgɔw cɛma.\n5O waati la, Ezipiti masacɛ ka kɛlɛbolo bɔra Ezipiti jamana na. Babilɔnika minw tun nana Zeruzalɛmu datugu, olu y'o mɛn minkɛ, u bɔr'a kɔrɔ. 6Masaba kumana kira Zeremi fɛ ko: 7«Ne Masaba, Isirayɛli ka Ala ko aw k'a fɔ Zuda mara masacɛ ye, min y'aw ci ka na ne ɲininga, ko: ‹Ezipiti masacɛ ka kɛlɛbolo min bɔra Ezipiti jamana na k'u be na aw dɛmɛ, olu be kɔsegira u ka jamana na, Ezipiti. 8Babilɔnikaw bena segi ka na dugu nin kɛlɛ, k'a minɛ, k'a jɛni.› 9Ne Masaba ko: ‹Aw kan'aw yɛrɛ nigɛ k'a miiri ko Babilɔnikaw bena taga k'aw to ten, bari u te na taga! 10Hali n'aw sera aw kɛlɛɲɔgɔn Babilɔnika nunu kɔrɔ, k'u tɔɔ to mɔgɔ mandiminin damani ye, olu bena wili u ka fanibuguw kɔnɔ ka na dugu nin jɛni.› »\nA be fɔra ko Zeremi ye janfaci ye\n11Babilɔnikaw ka kɛlɛbolo tun wilila ka bɔ Zeruzalɛmu tuma min na Ezipiti masacɛ ka kɛlɛbolo kosɔn, 12Zeremi bɔra Zeruzalɛmu ko a be taga Bɛnzamɛn mara la, janko k'a niyɔrɔ minɛ fɛɛn tilanta dɔ la a ka mɔgɔw cɛma. 13A tagara se Bɛnzamɛn ka daa la. Daa kɔlɔsibagaw ɲamɔgɔ dɔ tun be o yɔrɔ la, min tɔgɔ ko Yiriya, Ananiya deen Selemiya deen tun lo. Ale ye kira Zeremi minɛ k'a fɔ ko: «I be farala Babilɔnikaw kan kɛ!» 14Zeremi y'a fɔ ko: «Tiɲɛ tɛ, ne te farala Babilɔnikaw kan dɛ!» Nga Yiriya ma sɔn ka mɛnni kɛ Zeremi fɛ. A y'a minɛ ka taga n'a ye ɲamɔgɔw fɛ. 15Olu dimina Zeremi kɔrɔ kosɔbɛ, u y'a bugɔ ka ta'a datugu sɛbɛnnikɛla Yonatan ka soo kɔnɔ, u ye yɔrɔ min kɛ kasobon ye. 16U ye Zeremi datugu ten kaso la, dugukolo jukɔrɔbon dɔ la. A tora yen fɔɔ waatijan.\nSedesiyasi be dɛn ka Zeremi ye\n17Masacɛ Sedesiyasi ye mɔgɔ bila ka taga Zeremi bɔ ka na n'a ye. Masacɛ y'a ɲininga dogo la a ka soo kɔnɔ ko: «Yala, Masaba ye fɛɛn dɔ fɔ wa?» Zeremi y'a jaabi ko: «Ɔnhɔn.» O kɔ, a ko: «Masaba bena e don Babilɔni masacɛ bolo.» 18Zeremi tilara k'a fɔ a ye ko: «Ne ye kojugu jumɛn le kɛ ele n'i ka dakɔrɔsigiw ni jama na, ni aw ye ne don kaso la? 19Kira minw tun b'a fɔra aw ye ko Babilɔni masacɛ tena se aw ma, ani jamana ma, olu be min? 20Masacɛ, ne matigi, sisan, sabali, mɛnni kɛ ne fɛ, ne ka daalili lamɛn. Kana ne bila ka taga Yonatan sɛbɛnnikɛla ka soo tugu, n'o tɛ, ne bena sa yen.»\n21Masacɛ Sedesiyasi ye sira di k'u ka Zeremi mara kɔlɔsilikɛbagaw ka luu kɔnɔ, ka to ka burukala kelen d'a ma ka bɔ burujɛnibagaw fɛ loon o loon fɔɔ ni dumuni dɛsɛra dugu kɔnɔ waati min na. A kɛra ten, Zeremi tora kɔlɔsilikɛbagaw ka luu kɔnɔ.


Mat 7 AKKDC08 - «Aw kana tɔw kiti, janko Ala kana aw - Bible Search\nMat 6 Mat 8\nYezu ko an kana ɲɔgɔn kiti\n1«Aw kana tɔw kiti, janko Ala kana aw kiti. 2- Aw be tɔw kiti cogo min na, Ala bena aw kiti ten. Aw be tɔw ta suma ni sumanikɛfɛn min ye, Ala fana bena aw ta suma n'o le ye. 3Kalafitini min b'i balima ɲaa na, mun na i b'o filɛ k'a sɔrɔ lɔgɔkuru b'i ta la, i t'o ye wa? 4I do be se k'a fɔ i balima ye cogo di ko: ‹A to n be kala nin bɔ i ɲaa na›, k'a sɔrɔ lɔgɔkuru b'i ta la? 5Namaramɔgɔ, lɔgɔkuru min b'i ta la, o bɔ fɔlɔ. O la, i bena yeli kɛ ka ɲa, ka kala bɔ i balima ɲaa na.\n6«Aw kana fɛɛn senuman di wuluw ma, n'o tɛ, u bena yɛlɛma k'aw cin. Aw kana aw ka kɔnɔkisɛ sɔngɔgwɛlɛnw bila lɛɛw kɔrɔ, n'o tɛ, u bena na u dɔn k'u cɛn.\nAw k'aw makoyafɛnw daali Ala fɛ\n7«Aw k'aw ka makoyafɛn daali Ala fɛ, a bena o d'aw ma. Aw mako be fɛɛn min na, aw k'o ɲini, aw ben'a sɔrɔ. Aw ka daa kɔkɔ, daa bena yɛlɛ aw ye. 8Bari mɔgɔ o mɔgɔ man'a makoyafɛn daali Ala fɛ, Ala bena o di o tigi ma. Min man'a makoyafɛn ɲini, o tigi b'o sɔrɔ. Daa bena yɛlɛ daa kɔkɔbaga ye. 9Denfa jumɛn be sɔn ka kabakuru d'a deen ma k'a sɔrɔ a ye buru le daali a fɛ? 10Walima n'a ye jigɛ daali a fɛ, n'a bena sɔn ka saa d'a ma? 11Aw minw ka jugu, n'aw be sɔn ka fɛnɲumanw di aw deenw ma, aw Faa min be sankolo la, ale tena fɛnɲuman di a daalibagaw ma ka tɛmɛ aw ta kan wa?\n12- «Aw b'a fɛ mɔgɔ tɔw ka koo min kɛ aw ye, aw fana k'o ɲɔgɔn kɛ u ye. O le fɔra sariya ni kiraw ka sɛbɛw kɔnɔ.\nSirafitini ni siraba\n13«Aw ka sirafitini ta. Siraba kɔni taama ka di, nga a be taga ni mɔgɔ ye halakiyɔrɔ la. Mɔgɔ caaman do b'o le ta. 14Aw ka sirafitini ta ka taga don ni dafitini ye, a taama kɔni ka gwɛlɛ, a taabagaw man ca, nga a be taga ni mɔgɔ ye hɛrɛ yɔrɔ la.\n(Mat 12.33; Luka 6.43-44)\n15«Mɔgɔ minw be galon tigɛ k'olu ye kiraw ye, aw k'aw yɛrɛ kɔlɔsi olu la. N'u be na aw fɛ, u b'u yɛrɛ kɛ sagaw ye k'a sɔrɔ waraw lo. 16Aw bena u lɔn u ka kɛwaliw fɛ. Mɔgɔ te pekun tigɛ ŋɔniyiri kan. Toro fana te sɔrɔ balansanyiri la. 17Yiriɲuman deen le ka di, nga yirijugu deen man di. 18Yiriɲuman te se ka denjugu kɛ, yirijugu fana te se ka denɲuman kɛ. 19- Yiri o yiri te denɲuman kɛ, u bena o tigɛ k'a fili tasuma na. 20- O cogo kelen la, mɔgɔ minw be galon tigɛ k'olu ye kira ye, aw bena u lɔn u ka kɛwaliw fɛ.\nJɔn le bena don arijana na?\n(Luka 6.46; 13.27)\n21«Mɔgɔ minw be ne wele ko ‹Matigi, Matigi,› olu bɛɛ tena don *sankolo masaya la, fɔɔ ne Faa min be sankolo la, ale sagokɛlaw. 22Ni Ala ka kitilon nana se, mɔgɔ caaman ben'a fɔ ne ye ko: ‹Matigi, an ye kiraya kɛ e tɔgɔ la, ka jinaw gwɛn ka bɔ mɔgɔw la e tɔgɔ la, ka kabako caaman kɛ e tɔgɔ la.› 23- O loon na, ne ben'a fɔ u ye ko: ‹Ne t'aw lɔn, aw kojugukɛlaw ka bɔ n kɔrɔ.›\nBoon min lɔra fara kan ani min lɔra cɛncɛn kan\n(Mar 1.22; Luka 4.32; 6.47-49)\n24«Ne ye kuma minw fɔ sisan, ni mɔgɔ min y'o bato, o tigi be i n'a fɔ hakilitigi min y'a ka boon lɔ fara kan. 25Sanjiba nana ni fɔɲɔba ye, jii cayara, nga o si ma se ka boon nin ben, bari a juu siginin tun be fara kan. 26Nga, mɔgɔ min b'o kuma mɛn, n'a t'a bato, o tigi be i n'a fɔ naloman min y'a ka soo lɔ cɛncɛn kan. 27Sanjiba nana ni fɔɲɔba ye, jii cayara, boon benna ka mugumugu.»\n28- Yezu y'o kumaw fɔ ka ban tuma min na, jama bɛɛ kabakoyara a ka mɔgɔ kalancogo la, 29bari a tun t'u kalan i n'a fɔ sariya karamɔgɔw be to k'u kalan cogo min na. Nga a tun b'u kalan i n'a fɔ koo tigi.


Lok fɔlɔ 24 AKKDC08 - Arɔn deenw ka jɛnkuluw filɛ nin - Bible Search\nLok fɔlɔ 23 Lok fɔlɔ 25\nLok fɔlɔ 24\nSarakalasebagaw ka jɛnkuluw\n1Arɔn deenw ka jɛnkuluw filɛ nin ye. Arɔn deenw ye Nadabu ni Abiyu, ani Eleyazari ni Itamari ye. 2- Nadabu ni Abiyu kɔnna ka sa u faa ɲa, u tun ma dencɛw sɔrɔ. O la, sarakalasebaara dira Eleyazari ni Itamari ma. 3Dawuda, ni Eleyazari kɔmɔgɔ Sadɔki, ani Itamari kɔmɔgɔ Ayimelɛki ye Arɔn kɔmɔgɔ nunu tilantilan ka kɛɲɛ n'u ka baara ye. 4Gwatigiw tun ka ca Eleyazari kɔmɔgɔw cɛma ka tɛmɛ Itamari kɔmɔgɔw kan. U ye tilanni nin kɛ, Eleyazari kɔmɔgɔw cɛma, gwatigi tan ni wɔɔrɔ tun be yen, Itamari kɔmɔgɔw taw kɛra seegi ye. 5U ye kala la k'u tilantilan bari dɔw tun ka kan ka baara kɛ Masaba ka Yɔrɔ Senuman na, dɔw fana k'a kɛ yɔrɔ dɔ nin na, olu tun bɔra Eleyazari kɔmɔgɔw ni Itamari taw la.\n6Netanɛli deen Semaya min tun ye sɛbɛnnikɛla ye, Levi kɔmɔgɔw cɛma, ale y'u sɛbɛn masacɛ ɲana, ani ɲamɔgɔw, ni sarakalasebaga Sadɔki, ani Abiyatari dencɛ Ayimelɛki, ni sarakalasebagaw ni Levi kɔmɔgɔ tɔw ka gwatigiw ɲana. U tilantilanwaati la, u tun be kala la siɲɛ fila ka wolomani kɛ Eleyazari kɔmɔgɔw cɛma, ka sɔrɔ k'a bon siɲɛ kelen ka tali kɛ Itamari taw cɛma.\n7U kɔnna ka kalabon min kɛ, o benna Yoyaribu kan, filanan benna Yedaya kan. 8Sabanan benna Arimu kan, naaninan benna Seworimu kan. 9A duurunan benna Malikiya kan, wɔɔrɔnan benna Miyamin kan. 10Wolonwulanan benna Akɔsi kan, seeginan benna Abiya kan. 11Kɔnɔntɔnnan benna Yesuwa kan, tannan benna Sekaniyawu kan. 12Tan ni kelennan benna Eliyasibu kan, tan ni filanan benna Yakimu kan. 13Tan ni sabanan benna Upa kan, tan ni naaninan benna Yɛsɛbeyabu kan. 14Tan ni duurunan benna Biliga kan, tan ni wɔɔrɔnan benna Imɛri kan. 15Tan ni wolonwulanan benna Eziri kan, tan ni seeginan benna Apisesi kan. 16Tan ni kɔnɔntɔnnan benna Petaya kan, mugannan benna Yeezikɛli kan. 17Mugan ni kelennan benna Yakin kan, mugan ni filanan benna Gamuli kan. 18Mugan ni sabanan benna Delayawu kan, mugan ni naaninan benna Maaziyawu kan.\n19Nin le kɛra u tilancogo ye, ka don u ka baara la Masaba ka soo kɔnɔ, ka kɛɲɛ n'u bɛmacɛ Arɔn fɔcogo ye Masaba, Isirayɛli ka Ala tun ye min latigɛ.\nLevi kɔmɔgɔ tɔw ka jɛnkuluw\n20Levi kɔmɔgɔ minw tɔɔ tora, Subayɛli yirala Amuran kɔmɔgɔw cɛma. Subayɛli kɔmɔgɔw la, o kɛra Yɛdeyawu ye. 21Ereyabiyawu taw cɛma, o kɛra Yisiya ye, ale kɛra u kɔrɔ ye. 22Yiseyari kɔmɔgɔw fɛ, o kɛra Selomɔti ye. Selomɔti taw cɛma, o kɛra Yaati ye. 23Eburɔn deenw ye: Yeriyawu kɛra deen fɔlɔ ye, Amariyawu ye filanan ye, Yaaziyɛli ye sabanan ye, Yekameyamu ye naaninan ye. 24Mika tun ye Uziyɛli deen ye. Mika kɔmɔgɔw cɛma, o ye Samiri ye. 25Mika balimacɛ Yisiya kɔmɔgɔw cɛma, o ye Zakariyawu ye. 26Merari deenw ye Mali ni Musi ye, ani a dencɛ Yaaziyawu deenw. 27Merari dencɛ Yaaziyawu deenw ye Sowamu ni Zakuri ani Iburi ye. 28Mali deen ye Eleyazari ye, ale ma deen sɔrɔ. 29A deen wɛrɛ ye Kisi ye, Kisi deen ye Yerameyɛli ye. 30Musi ta ye Mali ni Edɛri ani Yerimɔti ye.\nO le tun ye Levi kɔmɔgɔw ye ka kɛɲɛ n'u ka gwasow ye. 31Olu fana ye kala la i n'a fɔ Arɔn kɔmɔgɔw, u balimaw. U tun y'o kɛ masacɛ Dawuda ɲana, ani Sadɔki ni Ayimelɛki, ani sarakalasebagaw ni Levi kɔmɔgɔ tɔw ka gwatigiw ɲana. K'a ta kɔrɔ ka gwaso ma, fɔɔ ka ta'a bila dɔgɔ ta ma, bɛɛ ta kɛra cogo kelen na.


Lok 2nan 30 AKKDC08 - Ezekiyasi ye cidenw bila ka taga - Bible Search\nLok 2nan 29 Lok 2nan 31\nLok 2nan 30\nEzekiyasi ye Hɔrɔnya ɲanagwɛ min kɛ\n1Ezekiyasi ye cidenw bila ka taga Isirayɛli ni Zuda mara mɔgɔw bɛɛ wele, ka batakiw ci Efarayimu ni Manase maraw la fana, k'a fɔ u ye ko u ka na Masaba ka soo yɔrɔ la Zeruzalɛmu, ka *Hɔrɔnya ɲanagwɛ kɛ janko ka Masaba, Isirayɛli ka Ala boɲa. 2- O y'a sɔrɔ masacɛ n'a ka ɲamɔgɔw ni jama bɛɛ min be Zeruzalɛmu, olu tun bɛnn'a la ko u bena Hɔrɔnya ɲanagwɛ nin kɛ kalo filanan na. 3U tun ma se k'a kɛ a waati la, bari, sarakalasebaga caaman tun ma u yɛrɛ saniya fɔlɔ, jama fana tun ma lajɛn Zeruzalɛmu. 4Koo nin diyara masacɛ ni jama bɛɛ ye. 5U y'a latigɛ ka wango la Isirayɛlidenw ka mara bɛɛ kɔnɔ, k'a ta Bɛriseba fɔɔ ka taga se Dan mara la, ko jama ka na Zeruzalɛmu ka Hɔrɔnya ɲanagwɛ kɛ ka Masaba, Isirayɛli ka Ala boɲa. Bari mɔgɔ caaman tun t'a kɛ tugu ka kɛɲɛ ni min sɛbɛnn'a koo la. 6Cidenw tagara ni masacɛ n'a ka ɲamɔgɔw ka batakiw ye Isirayɛli ni Zuda mara bɛɛ la. Ka kɛɲɛ ni masacɛ ka fɔta ye, u ko: «Isirayɛlidenw, aw ka kɔsegi ka na Masaba, Ibrayima, ni Isiyaka, ani Isirayɛli ka Ala ma, janko a ka sɔn aw ma tugu, aw tɔɔ minw tora, aw minw bɔsira Asiri masacɛw bolo. 7Aw kana kɛ i n'a fɔ aw facɛw, n'aw balimaw, minw ma tilen Masaba u faaw ka Ala ma, o la, ale y'u kɛ dusukasifɛnw ye, i n'a fɔ aw ɲaa b'a la cogo min na.\n8«Aw kana aw tulo gwɛlɛya i n'a fɔ aw faaw, aw ka kolo Masaba ye. Aw ka n'a ka sigiyɔrɔ la, a ye min saniya kudayi. Aw ka baara kɛ Masaba aw ka Ala ye, janko a dimikojugu kana kɛ sababujugu ye aw ma. 9N'aw kɔsegira Masaba ma, aw balimaw n'aw deenw minɛna ka taga jamana min na, o yɔrɔ mɔgɔw bena makari u la, k'u to u be kɔsegi ka na jamana nin na, bari Masaba aw ka Ala be hinɛ, a be makari. N'aw kɔsegir'a ma, a ten'a kɔɔ di aw ma.»\n10Ciden nunu ye duguw munumunu Efarayimu ni Manase maraw la fɔɔ ka taga se Zabulɔn mara la. Nga mɔgɔw tora ka yɛlɛ u ma, k'u lɔgɔbɔ. 11O n'a ta bɛɛ, Asɛri kɔmɔgɔ dɔw, ni Manase ta dɔw, ani Zabulɔn ta dɔw y'u yɛrɛ majigi ka taga Zeruzalɛmu. 12Zuda mara la fana, Masaba y'a to jama ka miiriya kɛra kelen ye ka se ka masacɛ n'a ka ɲamɔgɔw ka fɔta kɛ, ka kɛɲɛ ni ale Masaba ka kuma ye.\n13Jamaba ye ɲɔgɔn lajɛn Zeruzalɛmu, janko ka *Buru funubali ɲanagwɛ kɛ kalo filanan na, o kɛra jamaba yɛrɛ yɛrɛ ye. 14U ye Zeruzalɛmu sarakabɔyɔrɔw bɔ yen, ka fɛɛn kasadimanw jɛniyɔrɔw bɔ yen fana, k'u ta ka taga u fili Sedirɔn kɔɔ kɛnɛ na.\nEzekiyasi be Hɔrɔnya ɲanagwɛ kɛ\n15U ye sagaden faga ka kɛ *Hɔrɔnya ɲanagwɛ saraka ye kalo filanan tile tan ni naaninan loon. Sarakalasebagaw ni Levi kɔmɔgɔw tɔw tun maloyara, u y'u yɛrɛ saniya ka na ni saraka jɛnitaw ye Masaba ka soo kɔnɔ. 16U tora u lɔyɔrɔw la ka kɛɲɛ ni Ala ka mɔgɔ Musa ka sariyasɛbɛ kɔnɔnakuma ye. Sarakalasebagaw tun be joli minɛ Levi kɔmɔgɔw fɛ ka to k'o seriseri sarakabɔyɔrɔ kan. 17Mɔgɔ caaman tun be jama cɛma minw tun ma u yɛrɛ saniya. O la, mɔgɔ minw bɛɛ saniyanin tun tɛ, Levi kɔmɔgɔw tora ka sagadenw faga ka kɛ olu ka Hɔrɔnya ɲanagwɛ sarakaw ye janko k'u saniya Masaba ye. 18Bari mɔgɔ caaman tun ma u yɛrɛ saniya. Mɔgɔ saniyabali nunu caaman tun ye Efarayimu, ni Manase, ani Isakari, ni Zabulɔn mara mɔgɔw ye. Olu ye Hɔrɔnya ɲanagwɛ dumuni kɛ, min ma bɛɛn ni sariyasɛbɛ kɔnɔnakuma ye. Nga Ezekiyasi ye Ala daali u ye ko: «Masaba, e min ka ɲi, i ka yafa 19e ɲinibagasɔbɛw bɛɛ ma, ele Masaba, u faaw ka Ala, hali n'o y'a sɔrɔ u ma saniya i ka koow la.» 20Masaba y'a ka daalilikan mɛn, a ma foyi kɛ jama la.\n21Isirayɛliden minw tun be Zeruzalɛmu, olu ye *Buru funubali ɲanagwɛ kɛ tile wolonwula kɔnɔ ni nisɔndiyaba ye. Sarakalasebagaw ni Levi kɔmɔgɔ tɔw tun be Masaba tanura loon o loon n'u ka fɔlikɛminanw barikamaw ye. 22Ezekiyasi kumana Levi kɔmɔgɔw bɛɛ fɛ k'u jaa gwɛlɛya, minw tun be Masaba ka koo faamu kosɔbɛ. U y'u niyɔrɔ dumuni kɛ tile wolonwula kɔnɔ, ka jɛnɲɔgɔnya sarakaw bɔ, ani ka Masaba u faaw ka Ala tanu. 23Jama bɛɛ bɛnn'a la ko u bena ɲanagwɛ nin kɛ tile wolonwula kɔnɔ tugu. O la, u y'a kɛ tile wolonwula tugu ni nisɔndiya ye. 24Zuda masacɛ Ezekiyasi tun ye tura waa kelen, ni saga waa wolonwula d'u ma. A ka ɲamɔgɔw tun ye tura waa kelen d'u ma fana, ani begɛnmisɛn waa tan. Sarakalasebaga caaman y'u yɛrɛ saniya. 25Zuda mara jama bɛɛ nisɔndiyara, ani sarakalasebagaw ni Levi kɔmɔgɔ tɔw, ni mɔgɔ minw bɛɛ bɔra Isirayɛli mara la, ni lonan minw tun siginin be o yɔrɔ la, ani minw tun siginin be Zuda mara la fana. 26Nisɔndiya tun be Zeruzalɛmu kosɔbɛ. Bari kabini Isirayɛli masacɛ Dawuda dencɛ Solomani ka waati tɛmɛna, o ɲɔgɔn tun ma kɛ ka ye Zeruzalɛmu tugu. 27Sarakalasebagaw ni Levi kɔmɔgɔ tɔw wilila ka lɔ ka duba kɛ jama ye. Ala y'u ka duba minɛ, u ka daalili sera fɔɔ a ka sigiyɔrɔ la sankolo la.


Ɛst 1 AKKDC08 - Masacɛ Sɛrisɛsi min tun be mara kɛmɛ ni - Bible Search\nƐst int Ɛst 2\nMasacɛ be dumuniba labɛn\n1- Masacɛ Sɛrisɛsia min tun be mara kɛmɛ ni mugan ni wolonwula kunna, k'a ta Ɛndi jamana na fɔɔ ka ta'a bila Etiyopi jamana na, koo nin tun kɛra ale lo ka tile la. 2A tun siginin be a ka masasigiyɔrɔ la Suzi, min tun y'a ka masadugu ye. 3A ka masaya saan sabanan na, a ye ɲanagwɛ dɔ sigi a ka jamana ɲamɔgɔw n'a ka baarakɛlaw bɛɛ ye. Pɛrɛsi ni Mɛdi kɛlɛkuntigiw, ani a ka maraw kɔnɔ mɔgɔbabaw, ni lasigidenw nana. 4A ye waati caaman kɛ n'u ye fɔɔ tile kɛmɛ ni bi seegi, n'a b'a ka masaya kɔnɔ nafoloba n'a ka dakamanafɛnw yira u la, min be boɲa la ale kan. 5O loon nunu tɛmɛna tuma min na, masacɛ ye ɲanagwɛ sigi mɔgɔw bɛɛ ye, fantanw fara mɔgɔbabaw kan, tile wolonwula kɔnɔ a ka luu kɔnɔ nankɔ la Suzi dugu kɔnɔ min tun ye masadugu ye. 6Faniɲuman gwɛman, ni bulaman tun sirinin be ni juru ɲanaman wuleman ye min be tɛmɛ warigwɛ dilannin woow kɔnɔ ka taga siri tutunanw na, minw lɔra ni kabakuru gwɛman ye. Sigilan sanulaman ni warigwɛlamanw tun bilanin be yɔrɔ dilannin dɔ la, yɔrɔ nin tun dilanna ni kabakuruɲuman ɲuman sifa caaman ye: gwɛman b'a la, ni finman, ni wuleman. 7U tun be minni kɛ filen sanulamanw le kɔnɔ. U dilancogo tun be danna danna ɲɔgɔn na. Duvɛn tun ka ca kosɔbɛ, masacɛ ko u k'a di mɔgɔw ma dɔrɔn. 8A tun y'a latigɛ ko mɔgɔw bɛɛ k'u sagolata min. A y'a fɔ a ka baaradenw ye k'u ka mɔgɔ kelen kelen bɛɛ sɔn ka kɛɲɛ n'u sagolata ye. 9Masacɛ ka muso Vasiti fana ye ɲanagwɛ dɔ sigi musow ye masacɛ ka soo kɔnɔ.\nMasacɛ muso Vasiti furu be sa\n10Ɲanagwɛ tile wolonwulanan loon, masacɛ dusu tun diyara kosɔbɛ duvɛn fɛ. A kumana Mewuman fɛ, ni Bizita, ani Aribona, ni Bigita, ani Abagita, ni Zetari ani Karikasi, olu mɔgɔ wolonwula le tun b'a ka soo kɔnɔ baara la.b A ko 11u ka ta'a ka muso Vasiti wele ka na n'a ka masaya fugulan ye a kuun na, janko k'a ka cɛɲa yira mɔgɔbabaw ni jama la bari a tun cɛɛ ka ɲi kosɔbɛ. 12Nga masacɛ ka baaradenw tagara cii fɔ masacɛ ka muso Vasiti ye, a banna ko ale te taga, o la, masacɛ dimina kosɔbɛ! 13Masacɛ y'a ka kolɔnbagaw ɲininga, bari masacɛ ka koow bɛɛ tun be to ka kɛ ten o waati la, mɔgɔ minw be sariya lɔn, olu le b'a ka koo filɛ k'a ɲanabɔ. 14Koɲanabagaw tun ye Karisena ni Setari ani Adimata ni Tarisisi ani Mɛrɛsi ni Marisena, ani Memukan ye, olu ye Pɛrɛsi ni Mɛdi ka ɲamɔgɔ wolonwula ye, olu le tun tuguni be masacɛ kɔ, n'u be se k'a ye. 15A y'u ɲininga ko: «Sariya jumɛn le ka kan ka boli ne ka muso Vasiti kan, bari a banna ka na ne ka weleli la, ne tun ye n ka baaradenw ci min na.»\n16O la, Memukan y'a fɔ a ye a ka ɲamɔgɔbabaw ɲana ko: «Masacɛ ka muso Vasiti ma kojugu kɛ masacɛ dama na do, a y'a kɛ ɲamɔgɔbaba nunu bɛɛ le la, ni maraw bɛɛ mɔgɔw la. 17Bari musow bɛɛ bena koo nin mɛn, u bena to k'u cɛɛw dɔgɔya ten, ka to k'a fɔ ko masacɛ Sɛrisɛsi tun ko u ka ta'a ka muso Vasiti wele ka na, a ma taga do. 18K'a ta bii ma, Pɛrɛsi ni Mɛdi ka ɲamɔgɔbabaw ka musow minw ye masacɛ ka muso ka koo nin mɛn, olu ben'a daminɛ k'o ɲɔgɔn le kɛ u cɛɛw la, o dɔgɔyako bena na ni dimi ye. 19Masacɛ, n'i be sɔn, sɛbɛ dɔ be kɛ i tɔgɔ la, o niin ka don Pɛrɛsi ni Mɛdi jamana ka sariya la, a man kan ka yɛlɛma fewu, o ye masacɛ ka sariya siginin ye, ko Vasiti tena taga masacɛ Sɛrisɛsi ɲakɔrɔ tugu, masacɛ ben'a lɔyɔrɔ di muso dɔ wɛrɛ ma min ka fisa n'a ye. 20Ni masacɛ ka sariya nin mɛnn'a ka jamanaba nin bɛɛ kɔnɔ, o tuma na, musow bɛɛ bena u cɛɛw boɲa, a fɛntigiw fara a fantanw kan.» 21O kuma nin diyara masacɛ ni ɲamɔgɔbabaw ye. Memukan y'a fɔ cogo min na, masacɛ y'a kɛ ten. 22A ye batakiw ci a ka maraw bɛɛ la, ka kɛɲɛ ni siyakanw bɛɛ ka sɛbɛncogo ye maraw kɔnɔ. A tun fɔra o batakiw kɔnɔ ko cɛɛw le ka kan ka kɛ u ka soo kuntigi ye, ani a ka siyakan le ka kan ka fɔ a ka soo.


Zer 38 AKKDC08 - Matan deen Sefatiya ni Pasewuri deen - Bible Search\nZer 37 Zer 39\nZeremi be fili dingɛ kɔnɔ\n1Matan deen Sefatiya ni Pasewuri deen Gedaliyawu ani Sɛmɛliyawu deen Yukali ni Malikiya deen Pasewuri ye Zeremi ka kuma mɛn, a tun be minw fɔra jama bɛɛ ye ko: 2«Masaba ko: ‹Mɔgɔ min bena to dugu nin kɔnɔ, murujan, ni kɔngɔ ni fɔɲɔbana le bena o tigi faga. Nga ni mɔgɔ min bɔra k'a yɛrɛ di Babilɔnikaw ma, o tigi bena kisi ka to nii na. 3Ne bena dugu nin don Babilɔni masacɛ ka kɛlɛbolo bolo, ko u ben'a minɛ. Siga t'a la.› »\n4Ɲamɔgɔ nunu y'a fɔ masacɛ ye ko: «Fɔɔ cɛɛ nin ka faga le, bari kɛlɛden tɔɔ minw tora dugu kɔnɔ, a be olu ni jama bɛɛ fari fagara. Cɛɛ nin te siya nin ka hɛrɛ fɛ fɔɔ a ka halaki.» 5Masacɛ Sedesiyasi y'u jaabi ko: «A b'aw bolo, ne te se ka foyi kɛ aw la.»\n6U ye Zeremi minɛ k'a jigi ni juru ye masacɛ deen Malikiya ka dingɛ kɔnɔ, min tun be kɔlɔsilikɛbagaw ka luu kɔnɔ. Jii tun te dingɛ nin kɔnɔ, pɔtɔpɔtɔ le tun be yen. Zeremi jigira o bɔgɔ nin kɔnɔ.\nEbɛdimelɛki be Zeremi bɔ kaso dingɛ la\n7Etiyopika dɔ tun ye dakɔrɔsigi ye masacɛ ka soo kɔnɔ, a tɔgɔ ko Ebɛdimelɛki. Ale y'a mɛn ko u ye Zeremi don kaso dingɛ kɔnɔ. Ka masacɛ to Bɛnzamɛn ka daa la, 8Ebɛdimelɛki bɔra masaso kɔnɔ ka ta'a fɔ masacɛ ye ko: 9«Masacɛ, ne kuntigi, mɔgɔ nunu ye kojugu dɔrɔn le kɛ kira Zeremi la! U y'a fili dingɛ kɔnɔ, kɔngɔ ben'a faga yen, bari, dumuni te dugu kɔnɔ tugu.» 10Masacɛ y'a fɔ Etiyopika Ebɛdimelɛki ye ko: «Mɔgɔ bi saba minɛ ka fara i kan, aw ka taga kira Zeremi bɔ kaso dingɛ nin kɔnɔ yanni a ka sa.»\n11Ebɛdimelɛki tagara n'o mɔgɔ nunu ye, u donna masacɛ ka soo kɔnɔ, ka taga boon dɔ kɔnɔ, nafolo marayɔrɔ jukɔrɔ ka fanikolon dɔw tɔmɔ yen k'u siri juru la k'u jigi Zeremi ye dingɛ kɔnɔ. 12O kɔ, a y'a fɔ Zeremi ye ko: «Fanikolon nunu don i gaman kɔrɔ juru nunu sanfɛ.» Zeremi y'a kɛ ten. 13U ye Zeremi sama ni juru ye k'a bɔ dingɛ nin kɔnɔ. Zeremi tora kɔlɔsilikɛbagaw ka luu kɔnɔ.\nSedesiyasi ni Zeremi ka baro laban\n14Masacɛ Sedesiyasi ye cii di k'u ka taga kira Zeremi ɲini ka na n'a ye ale fɛ Masaba ka soo donda sabanan na. A y'a fɔ Zeremi ye ko: «Ne bena i ɲininga fɛɛn kelen na. Kana foyi dogo n la.»\n15Zeremi y'a jaabi ko: «Ni ne ye tiɲɛ fɔ i ye, i tena ne faga wa? Ni ne y'i ladi, i tena mɛnni kɛ!»\n16O tuma na, masacɛ Sedesiyasi ye layidu ta Zeremi ye gundo la ko: «Masaba kosɔn, ale min be nii don an na, ne tena i faga. Mɔgɔ minw b'a fɛ k'i faga, n tena i don olu bolo.»\n17O kɔ, Zeremi y'a fɔ Sedesiyasi ye ko: «Masaba, Setigi Ala, Isirayɛli ka Ala ko: ‹N'i bɔra k'i yɛrɛ di Babilɔni masacɛ ka kɛlɛkuntigiw ma, i bena kisi, dugu nin fana tena na jɛni. E n'i ka somɔgɔw bena to niin la. 18Nga, n'i ma bɔ k'i yɛrɛ di u ma, ne bena dugu nin don Babilɔnikaw bolo, u ben'a jɛni. Ele kɔni, i tena bɔ u bolo.› »\n19Masacɛ Sedesiyasi ye Zeremi jaabi ko: «Zuwifu minw farala Babilɔnikaw kan, ne hakili ɲagaminin lo olu le kosɔn. U kana n don u bolo u be n tɔɔrɔ.»\n20Zeremi y'a jaabi ko: «I tena don u bolo. Ne be Masaba ka kuma min fɔra i ye, i tulo malɔ o la, e ta bena ɲa, i bena kisi. 21N'i banna k'i yɛrɛ di, Masaba ye min yira ne la, o filɛ: 22Muso minw tora Zuda mara masacɛ ka soo kɔnɔ, u bena olu bɛɛ minɛ ka taga n'u ye Babilɔni masacɛ ka kɛlɛkuntigiw fɛ. Muso nunu bena to k'a fɔ ko:\n‹I terisɔbɛw y'i nigɛ ka se i kɔrɔ.\nGwɛlɛya sera i ma, i teriw y'i bila.›\n23«U bena i ka musow n'i deenw bɛɛ minɛ ka taga n'u ye Babilɔnikaw fɛ. Ele fana tena bɔ u bolo, Babilɔni masacɛ bena i minɛ, dugu nin bena jɛni.»\n24Sedesiyasi y'a fɔ Zeremi ye ko: «An ye kuma min fɔ ɲɔgɔn ye sisan, kan'a to mɔgɔ si k'o mɛn. N'o tɛ, i bena sa. 25Ni n ka kɛlɛkuntigiw y'a mɛn ko an kumana ɲɔgɔn fɛ, n'u nana i ɲininga ko: ‹I ye min fɔ masacɛ ye, o fɔ an ye. Kana foyi dogo an la, n'o tɛ, an bena i faga. Masacɛ ye mun le fɔ i ye?› 26I bena u jaabi ko: ‹Ne ye masacɛ daali ko a kana n bila ka taga Yonatan ka soo, n'o tɛ, n bena sa yen.› »\n27Masacɛ ka kɛlɛkuntigiw bɛɛ nana Zeremi fɛ k'a ɲininga. A y'u jaabi i ko masacɛ tun y'a fɔ a ye cogo min na. O la, u tagara ka Zeremi to. Mɔgɔ si tun ma masacɛ ni Zeremi ka baro mɛn. 28- Zeremi tora kɔlɔsilikɛbagaw ka luu kɔnɔ fɔɔ Zeruzalɛmu dugu minɛlon.\nZeruzalɛmu minɛna cogo min na, o filɛ:


Cɛf 12 AKKDC08 - O kɔ, Efarayimu kɔmɔgɔw ye ɲɔgɔn lajɛn - Bible Search\nCɛf 11 Cɛf 13\nEfarayimu kɔmɔgɔw be Zɛfite kɛlɛ\n1O kɔ, Efarayimu kɔmɔgɔw ye ɲɔgɔn lajɛn ka taga Zurudɛn baji tigɛ ka se Safɔn. U y'a fɔ Zɛfite ye ko: «Mun na e tagara amoniw kɛlɛ n'i ma an wele, an be taga ɲɔgɔn fɛ? An bena i n'i ka soo jɛni ɲɔgɔn fɛ.» 2Zɛfite y'a fɔ u ye ko: «Kɛlɛba tun wilila ne ni n ka jama, ani amoniw cɛ. Ne y'aw wele, aw ma sɔn ka na ne bɔsi. 3Ne y'a ye tuma min na aw tun te nana ka ne dɛmɛ, ne ye n yɛrɛ nii di, ka taga amoniw kɛlɛ. Masaba farala ne kan, ne sera u kɔrɔ. Mun na aw nana ne kɛlɛyɔrɔ la bii?» 4Zɛfite ye Galaadikaw lajɛn ka Efarayimu kɔmɔgɔw kɛlɛ. Galaadikaw sera Efarayimu kɔmɔgɔw kɔrɔ, Efarayimu kɔmɔgɔw tun y'a fɔ ko: «Galaadikaw, aw bolila ka bɔ anw fɛ ka na sigi Manase kɔmɔgɔw cɛma.» 5Galaadikaw tagara Zurudɛn baji tigɛyɔrɔ datugu. Ni Efarayimu kɔmɔgɔ dɔ bolila ka na se k'a fɔ ko u k'ale to a be tɛmɛ, u b'a ɲininga ko a ye Efarayimu kɔmɔgɔw dɔ ye wa. N'o tigi y'a fɔ ko ayi, 6o tuma na u b'a fɔ a ye ko a k'a fɔ ko Sibolɛti, o tigi t'a fɔ ka ɲa, bari a tun te se k'o fɔ, Galaadikaw tun b'a minɛ k'a kaan tigɛ Zurudɛn baji tigɛyɔrɔ la. Efarayimu kɔmɔgɔw mɔgɔ waa bi naani ni fila (42 000) le sara o waati la.\n7Zɛfite kɛra Isirayɛlidenw ka ɲamɔgɔ ye saan wɔɔrɔ kɔnɔ. O kɔ, Galaadika Zɛfite sara, u y'a suu don Galaadi mara dugu dɔ kɔnɔ.\nCɛfari Ibisan ni Elɔn ani Abidɔn ka koo\n8Zɛfite tɛmɛnin kɔ, Bɛtilehɛmuka Ibisan kɛra ɲamɔgɔ ye Isirayɛlidenw kunna. 9A ye dencɛ bi saba sɔrɔ, ni denmuso bi saba. A ye olu minɛ k'o di mɔgɔw ma furu la minw te a ka fadenyabolo mɔgɔw ye, ka sunguru bi saba minɛ minw te a ka fadenyabolo la, ka n'o di a dencɛw ma. A kɛra ɲamɔgɔ ye Isirayɛlidenw kunna saan wolonwula kɔnɔ. 10O kɔ, a sara, u y'a suu don Bɛtilehɛmu.\n11Ale fana tɛmɛnin kɔ, Zabulɔn kɔmɔgɔ Elɔn kɛra ɲamɔgɔ ye Isirayɛlidenw kunna saan tan kɔnɔ. 12O kɔ, a sara, u y'a suu don Zabulɔn kɔmɔgɔw ka mara kɔnɔ dugu dɔ la min tɔgɔ ko Elɔn.\n13Ale tɛmɛnin kɔ, Ilɛli dencɛ Abidɔn ka bɔ Pireyatɔn kɛra ɲamɔgɔ ye Isirayɛlidenw kunna. 14Ale dencɛw tun ye mɔgɔ bi naani ye, a mamadencɛmanw tun ye mɔgɔ bi saba. Olu tun be to ka yɛlɛ faliden bi wolonwula kan. A kɛra ɲamɔgɔ ye Isirayɛlidenw kunna saan seegi kɔnɔ. 15O kɔ, Ilɛli dencɛ Abidɔn ka bɔ Pireyatɔn sara. U y'a suu don Pireyatɔn, Efarayimu kɔmɔgɔw ka mara la, amalɛkiw ka kuluyɔrɔ la.


Yir 17 AKKDC08 - O tuma na, mɛlɛkɛ wolonwula minw tun - Bible Search\nYir 16 Yir 18\n1- O tuma na, mɛlɛkɛ wolonwula minw tun be ni dagaw ye u bolo, olu kelen gwɛrɛla k'a fɔ ne ye ko: «Kakalamuso min tɔgɔ bɔra kosɔbɛ n'a siginin be baaw cɛma, ale bena tɔɔrɔ cogo min na a ka kojugu kosɔn, na yan n bena o yira i la. 2- Masaw jɛnna n'ale lo ye ka kakalaya kɛ. A y'a kɛ diɲɛ mɔgɔw bɛɛ kɛra kakalaw ye.»\n3- O tuma na, Nii Senuman jigira ne kan, mɛlɛkɛ ye ne ta ka taga ni ne ye fɔɔ kongokolon dɔ la. O yɔrɔ la, ne ye muso dɔ siginin ye sogo wuleman dɔ kan. Sɛbɛli tun b'a yɔrɔ bɛɛ la, minw ye Ala tɔgɔcɛn kuma ye. A kuun tun ye wolonwula ye, gɔɔn tan. 4- Fani wuleman dɔ tun be muso nin kaan na min ka ɲi kosɔbɛ. A masirinin tun be ni sanu ye, ni kabakuru sifa dɔ ye i n'a fɔ luluu, ani kɔnɔkisɛ sɔngɔgwɛlɛnw. Filen sanulaman dɔ tun b'a bolo, o fanin tun be fɛnjuguw la, a ka kakalaya tɔnɔ. 5Tɔgɔ dɔ sɛbɛnnin tun b'a teen na min kɔrɔ dogonin lo. A sɛbɛnnin tun be ko: «Babilɔni duguba, kakalaw ni diɲɛ kɔnɔ ɲamaɲamaw bamuso.» 6Ne y'a ye ko muso nin tun fanin lo Ala ka mɔgɔw ni Yezu seerew joli la.\nO tun ye ne kabakoya fɔɔ ka tɛmɛ. 7Nga, mɛlɛkɛ y'a fɔ ne ye ko: «Mun na i kabakoyanin lo ten? N bena muso nin ka koo kɔrɔ fɔ i ye. A yɛlɛnin bɛ sogo min kan, n'o kungolo ye wolonwula ye, ani gɔɔn tan, n bena o fana kɔrɔ fɔ i ye. 8- I ye sogo min ye, a tun be yen fɔlɔ la, nga sisan a te yen tugu, A bena na bɔ dingɛjugu la ka taga halakiyɔrɔ. Kabini diɲɛ dantuma, adamaden minw tɔgɔ te Ala ka sɛbɛ kɔnɔ, olu bɛɛ bena sogo nin ye, ka kabakoya a ka koo la, bari a tun be yen fɔlɔ la, nga sisan a te yen tugu. O n'a ta bɛɛ, a bena na tugu.\n9«Fɔɔ i ka kɛ hakilitigi ni lɔnnikɛla ye yan. Sogo nin kuun wolonwula nunu kelen kelen bɛɛ ye kuluw ye, muso nin siginin b'o minw kan. Masa wolonwula lo fana. 10O masa nunu na, duuru benna, wɔɔrɔnan b'a ka masaya la, wolonwulanan ma sigi fɔlɔ. Nga n'ale sigira tuma min na, a tena mɛn a ka masaya la. 11Sogo min tun be yen fɔlɔ la n'a te yen tugu, o ye masa nunu seeginan ye, nga a jatinin be masa wolonwula nunu cɛma. A be tagara halakiyɔrɔ le.\n12- «I ye gɔɔn tan minw ye, olu ye waati wɛrɛ masaw ye. Sogo nin bena masaya d'u ma. U bena masaya dumu waati dɔɔni dɔrɔn ni sogo nin ye. 13O masa nunu ka ŋaniya bɛɛ ye kelen ye, ka se k'u ka sebagaya, n'u fanga kɛ ɲɔgɔn kan ka baara kɛ sogo nin ye. 14U bena Sagaden nin kɛlɛ. Nga Sagaden bena se u kɔrɔ, bari ale ye matigiw ka Matigi ye, ani masaw ka Masa. Sagaden n'a ka mɔgɔ weleninw, n'a ka wolomaninw, ni kantigiw, u bɛɛ bena see sɔrɔ.»\n15Mɛlɛkɛ y'a fɔ n ye tugu ko: «Kakalamuso nin siginin be jii min kan, o ye jamanaw n'u kɔnɔna siyaw ye. 16Sogo nin, ani a gɔɔn tan nunu bena wili kakalamuso nin kama k'a kɔniya. U ben'a walaka k'a to lakolon, u ben'a sogo ɲimi. A tɔɔ min bena to, u bena o jɛni. 17Bari, Ala le ye ŋaniya kelen d'u ma waasa u k'u ka fanga fara ɲɔgɔn kan ka baara kɛ sogo nin ye fɔɔ Ala ka kuma fɔnin bɛɛ ka dafa.\n18«Ayiwa, i ye muso min ye, o ye duguba nin ye, ale min be dugukolo masaw bɛɛ kunna.»


Yezu ye ntalen min la sanukuru tan koo la | Yezu ka ɲɛnamaya\nYezu ye ntalen min la sanukuru tan koo la\nYezu be tagara Zeruzalɛmu. Nka, a be komi ale n’a ka kalandenw bele be Zase ka soo kɔnɔ. A ka kalandenw b’a miiri ko yanni dɔɔni, “Ala ka masaya” bena sigi ani Yezu bena kɛ a Masacɛ ye (Luka 19:11). Yezu ye min fɔ o Masaya ani a yɛrɛ saya koo la, u m’o faamu ka ɲɛ. O kama, Yezu ye ntalen dɔ la walisa k’u dɛmɛ u k’a faamu k’o Masaya tɛna sigi sisan.\nA ko: “Faamanden dɔ tagara jamanajan dɔ la walisa ka masaya sɔrɔ ani ka kɔsegi.” (Luka 19:12, NW). O voyazi tun bena mɛɛn. Siga t’a la, Yezu lo ye o “faamanden” ye min “tagara jamanajan” dɔ la, o kɔrɔ sankolo la. O yɔrɔ la, a Facɛ bena a kɛ Masacɛ ye.\nO ntalen na, sanni o “faamanden” ka taga, a y’a ka baaraden mɔgɔ tan weele ani ka sanukuru kelen kelen di u bɛɛ ma. A y’a fɔ u ye “k’u ka jago kɛ n’o ye fɔɔ ale ka taga ka na.” (Luka 19:13). Sanukuru ye fɛɛn sɔngɔ gwɛlɛ lo ye. A sɔngɔ be forokɔnɔ baarakɛla ka kalo saba sara bɔ.\nN’a sɔrɔ Yezu ka kalandenw y’a faamu k’olu lo y’o baaraden mɔgɔ tan nunu ye sabu Yezu tun kɔnna k’u suma ni sumantigɛlaw ye (Matiyo 9:35-38). Tiɲɛn lo ko Yezu m’a ɲini u fɛ k’u ka taga suman tigɛ yɛrɛ yɛrɛ la. Nka, o sumantigɛ tun ye ka mɔgɔ wɛrɛw dɛmɛ, olu fana ka kɛ Krista ka kalandenw ye walisa u ka mara kɛ Ala ka Masaya kɔnɔ. Kalandenw ye u bololafɛnw, u ka wagati ani u ka fanga bɛɛ kɛ k’o baara dafa.\nYezu ye mun lo fɔ tugun o ntalen na? A ko faamanden nin “koo tun man di a ka jamana mɔgɔw ye. A taanin kɔ, olu ye mɔgɔw bila ka taga fɔ masacɛba ye k’olu t’a fɛ cɛɛ nin be kɛ u ka masa ye.” (Luka 19:14). Yezu ka kalandenw tun b’a lɔn ko Yahutuw ma sɔn Yezu la, dɔw yɛrɛ y’a ɲini k’a faga. Yezu sanin kɔ ani a taganin kɔ sankolo la, Yahutuw fanba y’a ka kalandenw tɔɔrɔ. O cogo la, u y’a yira ko u t’a fɛ Yezu ka kɛ u ka Masacɛ ye.—Zan 19:15, 16; Kɛwaliw 4:13-18; 5:40.\nBaaraden mɔgɔ tan nunu ye mun lo kɛ n’u ka sanukuruw ye sanni faamanden ka “masaya sɔrɔ ani ka kɔsegi”? Yezu ko masaya sɔrɔnin kɔ, faamanden “segira ka ta’a ka jamana na. A tun ye sanukuru di a ka baaraden minw ma, a ye mɔgɔ bila ka taga olu wele. U ye tɔnɔ minw sɔrɔ, a tun b’a fɛ k’o lɔn. Baaraden min kɔnna ka na, ale y’a fɔ masacɛ ye ko: ‘I ye sanukuru min di ne ma, ne y’a ɲɔgɔn tan sɔrɔ tɔnɔ ye.’ Masacɛ y’a fɔ a ye ko: ‘O ɲana, i ye baaradenɲuman ye. I kɛra mɔgɔsɔbɛ ye kofitini na minkɛ, n b’i sigi dugu tan kunna.’ Baaraden min tugura, ale y’a fɔ masacɛ ye ko: ‘I ye sanukuru min di ne ma, ne ye a ɲɔgɔn duuru sɔrɔ tɔnɔ ye.’ Masacɛ y’a fɔ o fana ye ko: ‘N b’i sigi dugu duuru kunna.’”—Luka 19:15-19.\nI ko baaraden ɲumanw, Yezu ka kalandenw ka ɲi ka baara kɛ bɛrɛbɛrɛ n’u bololafɛnw, u ka wagati ani u ka fanga ye walisa ka mɔgɔ caaman dɛmɛ u ka kɛ Krista ka kalandenw ye. N’u y’o kɛ, u be se ka la a la ko u koo bena diya Krista ye ani a bena u duga u ka kisɛya kosɔn. Tiɲɛn lo ko Yezu ka kalandenw bɛɛ ka koow cogoya ani u ka setigiya tɛ kelen ye. Nka, Yezu siginin kɔ Masaya la, u ye jijali min kɛ waajuli baara la, a tɛna ɲinɛ o kɔ, ani a bena u duga o kosɔn.—Matiyo 28:19, 20.\nWalisa k’a ka ntalen kuma kuncɛ, Yezu ye baaraden wɛrɛ kofɔ min ka kokɛcogo be dan na tɔɔw la. A ko: “[Baaraden] wɛrɛ nana k’a fɔ masacɛ ye ko: ‘I ye sanukuru min di ne ma, o filɛ nin ye. Ne tun y’a don [fani kɔnɔ] k’a mara ka ɲa. Ne tun be siran i ɲa bari i ka koo ka gwɛlɛ. I ma fɛɛn min kalifa mɔgɔ ma, i b’o le koo ɲininga a tigi fɛ. I ma danni kɛ foro min na, i b’o yɔrɔ lo suman tigɛ.’ Masacɛ y’a fɔ a ye ko: ‘Baaradenjugu, ne bena i kiti ka kɛɲɛ n’i yɛrɛ ka kuma ye. I tun y’a lɔn ko ne ka koo ka gwɛlɛ, ko ne ma fɛɛn min kalifa, ko n b’o lo koo ɲininga, ko ne ma danni kɛ foro min na, ko n b’a fɛ o suman be kɛ n ta ye. Mun na i ma ne ka sanu kalifa warimaralaw ma? N’i tun y’o kɛ, ne tun bena segi ka na n ka sanu n’a tɔnɔ sɔrɔ.’ O kɔ, minw tun be yen, masacɛ y’a fɔ olu ye k’u ka sanukuru nin bɔsi a la, k’a di tantigi ma.”—Luka 19:20-24.\nKomi o cɛɛ ma sɔn ka baara kɛ ani ka tɔnɔ sɔrɔ, o kama, o kɛra bɔnɛ ye a ma. Cidenw kɔrɔtɔnin lo Yezu ka sigi Ala ka Masaya kun na. O kama, Yezu ye min fɔ baaraden laban koo la, n’a sɔrɔ o ye kalandenw dɛmɛ k’a faamu ko n’u ma jijaliba kɛ, u tɛna mara kɛ ni Yezu ye.\nSiga t’a la, Yezu ka kumaw ye kalanden kantigiw jija u ye dɔ fara u ka kisɛya kan. Yezu y’a ka ntalen kuma kuncɛ ko: “Ne b’a fɔ aw ye ko fɛɛn be mɔgɔ min fɛ, dɔ bena d’o tigi ma ka fara a ta kan, nga fɛɛn te min fɛ, hali dɔɔni min b’a fɛ, o bena bɔsi a la.” A y’a fɔ fana ko a jugu minw t’a fɛ ale “ka kɛ u ka masacɛ ye,” olu bena halaki. O kɔ, Yezu ye sira minɛ ka taga Zeruzalɛmu.—Luka 19:26-28.\nMun lo ye Yezu lasun ka ntalen dɔ la sanukuruw koo la?\nJɔn lo ye “faamanden” ye ani a tagara jamana juman lo la?\nBaaradenw ye jɔn lo ye? Masacɛ dencɛ koo tun man di jamanaden minw ye, olu ye jɔn ye?\nFaranfasi juman lo be baaraden nunu cɛ: u ye minw duga ani u ye min ka sanukuru bɔsi a la?\nA ci dɔ ma A ci dɔ ma Yezu ye ntalen min la sanukuru tan koo la\njy sap. 100 ɲɛɛ 232-233


Yezu y’a yɛrɛ yira mɔgɔ caamanba la sanni Pantekɔte loon ka se| Yezu ka ɲɛnamaya\nMATIYO 28:16-20 LUKA 24:50-52 KƐWALIW 1:1-12; 2:1-4\nYEZU Y’A YƐRƐ YIRA MƆGƆ CAAMAN NA\nYEZU YƐLƐLA SANKOLO LA\nYEZU YE HAKILI SENU JIGI A KA KALANDEN 120 KAN\nYezu kununin kɔ ka bɔ saya la, a ye labɛn kɛ walisa ale n’a ka ciden 11 ka ɲɔgɔn kunbɛn Galile kulu dɔ kan. Kalanden dɔ wɛrɛw fana nana. U tun ye mɔgɔ 500 ɲɔgɔn ye. A daminɛ na, u dɔw tun be sigasigara Yezu kununi koo la (Matiyo 28:17; 1 Korɛntikaw 15:6). Nka, Yezu bena min fɔ sisan, o bena u dɛmɛ ka la a la ko a be niin na tiɲɛn na.\nYezu y’a ɲɛfɔ ko Ala ye setigiya bɛɛ di ale ma sankolo la ani dugukolo kan. A y’u jija ko: “Aw ye taga siyaw bɛɛ kɛ ne ka kalandenw ye k’u batize Faa, ni Dencɛ ni Nii [hakili] Senuman tɔgɔ la, k’u kalan, waasa u ka ne ka kuma bato.” (Matiyo 28:18-20). Tiɲɛn na, Yezu be niin na. Nka o dɔrɔn tɛ, a b’a fɛ kibaro diiman ka fɔ mɔgɔw ye.\nYezu y’o cikan di a ka kalandenw bɛɛ ma: cɛɛw ni musow ani denmisɛnw. Mɔgɔ dɔw bena a ɲini k’u bali ka waajuli kɛ ani ka mɔgɔw kalan. Nka Yezu y’u hakili sigi ko: “Ala ye sebagaya bɛɛ di ne ma sankolo la ani dugukolo kan.” O kɔrɔ ko di Yezu ka kalandenw fɛ? Yezu y’a fɔ u ye ko: “Ne kɔni bena to n’aw ye loon o loon fɔɔ ka taga diɲɛ wili.” Yezu m’a fɔ ko minw bɛɛ b’u niin don waajuli baara la, u bɛɛ bena se ka kabakow kɛ. Nka, hakili senu bena u bɛɛ dɛmɛ.\nYezu kununin kɔ ka bɔ saya la, a y’a yɛrɛ yira a ka kalandenw la “siɲɛ caaman na tile bi naani kɔnɔ.” A m’a yɛrɛ yira u la farisogo kelen na. Nka, a ye dalilu barikaman caaman di u ma “janko u k’a lɔn ko ale kununna.” A y’u kalan fana “Ala ka masaya” koo la.—Kɛwaliw 1:3; 1 Korɛntikaw 15:7.\nKa Yezu ka cidenw to Galile, a y’a fɔ u ye k’u ka kɔsegi Zeruzalɛmu. A y’u ye o yɔrɔ la tuma min na, a y’a fɔ u ye ko: “Aw kana aw yɔrɔ jaɲa Zeruzalɛmu na, n Faa tun y’a daa di koo min na, aw ye to yen k’o makɔnɔ. Ne tun y’o kuma fɔ aw ye ko Zan ye mɔgɔw batize ni jii ye, nga yanni tile damani, aw bena batize ni Nii Senuman ye.”—Kɛwaliw 1:4, 5.\nKɔfɛ, Yezu n’a ka cidenw ye ɲɔgɔn ye tugun. A tagara n’u ye “fɔɔ Betani,” oliviyeyirikulu tilebɔ fan fɛ (Luka 24:50). Hali k’a sɔrɔ Yezu ye koo caaman fɔ u ye a tagako la, u bele b’a miiri ko a bena a ka Masaya sigi dugukolo kan le.—Luka 22:16, 18, 30; Zan 14:2, 3.\nCidenw ye Yezu ɲininga ko: “Matigi, sisan lo i bena Isirayɛli ka masaya sigi kura ye wa?” Yezu y’u jaabi ko: “O masaya nin koo ɲanabɔli t’aw ka sira la, o koow be n Faa kelenpe le bolo.” A ye baara min kalifa u ma, a sinsinna o kan ko: “Ni Nii Senuman jigira aw kan tuma min na, aw bena fanga sɔrɔ ka se ka n ka koow fɔ Zeruzalɛmu, ni Zude mara bɛɛ la, ani Samari mara la, fɔɔ ka taga se diɲɛ faan bɛɛ la.”—Kɛwaliw 1:6-8.\nCidenw be ni Yezu ye oliviyeyirikulu kan tuma min na a y’a daminɛ ka yɛlɛ sankolo la. Dɔɔni o kɔ, sankaba dɔ donna u cɛ, u m’a ye tugun. Sisan, Yezu tɛ adamaden cogoya la tugun. A kɛra danfɛn yebali ye walisa ka se ka yɛlɛ sankolo la (1 Korɛntikaw 15:44, 50; 1 Piyɛri 3:18). Ka cidenw “ɲaa basanin to sankolo la, u barila ka cɛɛ fila dɔ ye u gɛrɛfɛ fanigwɛ be u kaan na.” Mɛlɛkɛw lo minw ye adamadenw cogoya ta. U ye cidenw ɲininga ko: “Galilekaw! A kɛra di aw lɔnin be ka sankolo filɛ ten? Aw ye Yezu min yɛlɛtɔ ye [sankolo la], a bena segi ka na ten ka bɔ o yɔrɔ la.”—Kɛwaliw 1:10, 11.\nYezu ka kalanden kantigiw dɔrɔn lo y’a yɛlɛtɔ ye sankolo la, jama ma bɔ o koo kala ma. A bena “segi ka na ten” le fana. O kɔrɔ, a ka kalanden kantigiw dɔrɔn lo bena bɔ o kala ma.\nCidenw kɔsegira Zeruzalɛmu. Loon minw tugura o kɔ, u ye ɲɔgɔn lajɛn ni kalanden tɔɔw ye. “Yezu baa Mariyamu tun be u cɛma, ani Yezu dɔgɔninw.” (Kɛwaliw 1:14). U tun jijanin lo Aladeli la. U ye delili kɛ fana walisa Ala k’u dɛmɛ ka kalanden dɔ sugandi ka bila Zuda Isikariyɔti nɔɔ na. O cogo la, cidenw tun bena kɛ mɔgɔ 12 ye tugun (Matiyo 19:28). U tun b’a fɛ a tigi ka kɛ Yezu ka kalanden dɔ ye min ye Yezu ka baaraw n’a sukununi ye. U ye kala la walisa ka Ala sago lɔn o koo la. Bibulu siɲɛ laban lo ka kuma kala lali koo la (Zaburuw 109:8; Talenw 16:33). Kala y’a yira ko Matiyasi lo sugandira. O cogo la, a “farala ciden tan ni kelen nunu kan.” Yezu tun ye kalanden 70 minw ci ka taga waajuli kɛ, n’a sɔrɔ Matiyasi tun b’u cɛma.—Kɛwaliw 1:26.\nTile tan Yezu yɛlɛnin kɔ sankolo la, saan 33 ka Pantekɔte fɛti loon sera. Yezu ka kalanden 120 ɲɔgɔn lajɛnna sangaso dɔ kɔnɔ Zeruzalɛmu. Mankanba dɔ barila ka boon bɛɛ fa. O mankan tun be i n’a fɔ fɔɲɔba mankan. U ye fɛɛn dɔw ye i n’a fɔ tasuma, a tilantilanna ka jigi u kelen kelen bɛɛ kuun na. Kalandenw bɛɛ y’a daminɛ ka kaan wɛrɛw fɔ. Hakili senu jigira u kan i ko Yezu tun y’a fɔ cogo min na!—Zan 14:26.\nTuma min na Yezu ye cikanw di Galile kulu kan, jɔn lo tun be yen? Yezu ye mun lo fɔ?\nYezu kununin kɔ ka bɔ saya la, a y’a yɛrɛ yira a ka kalandenw na tile joli kɔnɔ? A ye mun lo kɛ o wagati kɔnɔ?\nYezu bena kɔsegi ka na cogo juman na?\nMun lo kɛra saan 33 Pantekɔte loon na?\nA ci dɔ ma A ci dɔ ma Yezu y’a yɛrɛ yira mɔgɔ caamanba la sanni Pantekɔte loon ka se\njy sap. 137 ɲɛɛ 310-311


MAKABEW FILANAN 15 AKKDC08 - Nikanɔri y'a mɛn ko Zuda - Bible Search\nMAKABEW FILANAN 14 Mat int\nMAKABEW FILANAN 15\nNikanɔri be Ala tɔgɔ cɛn\n1Nikanɔri y'a mɛn ko Zuda n'a ka mɔgɔw be Samari mara la tuma min na, a y'a latigɛ ko a bena u kɛlɛ lafiɲɛlon na, ko farati tena kɛ o la haali dɔɔni. 2Zuwifu minw tun be tugur'a kɔ jagoya la, olu y'a fɔ a ye ko a kana u halaki cogojugu la i n'a fɔ kongofɛnw. Ko Ala min be janto fɛɛn bɛɛ la, ale ye loon min boɲa k'a kɛ a yɛrɛ ta ye ka tɛmɛ loon tɔw kan, ko a k'o kɔlɔsi! 3Nga mɔgɔjugu dafanin nin y'u ɲininga ko yala kuntigi be sankolo la min y'a fɔ ko lafiɲɛlon ka kan ka bato wa. 4U y'a jaabi ko Matigi min ye kuntigi ye sankolo la, ale yɛrɛ le y'a fɔ ko loon wolonwulanan ka bato. 5Nikanɔri y'u jaabi ko: «Ne fana ye dugukolo kuntigi ye, ne b'a fɔ ko aw ka kɛlɛkɛminanw ta ani ka masacɛ ka baara kɛ.» O bɛɛ n'a ta, a ma se k'a ka kojugu latigɛnin kɛ.\nZuda ka ladili n'a ka siko\n6Nikanɔri wilila ni yɛrɛboɲa sifa dɔ ye fɔɔ a k'a latigɛ ko a bena fɛɛn minw sɔrɔ Zuda n'a ka mɔgɔw fɛ, ko a bena see sɔrɔli taamasiɲɛ lɔ n'o ye. 7Nga Makabe jigi ma tigɛ fewu. A jigi tun b'a la kosɔbɛ ko Matigi ben'a dɛmɛ. 8A y'a ka mɔgɔw jaa gwɛlɛya ko u kana siran Alaɲasiranbali nunu ka kɛlɛ ɲa, ko u ye dɛmɛ min sɔrɔ ka bɔ sankolo la, k'u ka miiri o la ka kɔnɔni kɛ ka l'a la ko halibi Setigi Ala bena see d'u ma. 9A y'u jaa gwɛlɛya ni Musa ka sariya ni kiraw ka kuma ye, ani k'u hakili jigi u ka kɛlɛ tɛmɛninw na. A kɛra ten, a ye barikakura don u la. 10A y'u fari foni ka ban ten minkɛ, a ye Alaɲasiranbali nunu ka mɔgɔkolonya n'u ka janfa lakali u ye k'a ka kuma kuncɛ. 11Zuda y'a ka mɔgɔw kelen kelen bɛɛ labɛn kɛlɛ kama. A m'a fɔ u ye ko u k'u jigi la nigɛkunbɛnnanw ni tamaw kan dɛ, a y'u hakili sigi ni kuma ɲanamanw le ye. A sɔrɔla ka siko dɔ lakali u ye, mɔgɔ ka kan k'a jigi la min kan. A y'u bɛɛ nisɔn diya n'o kuma ye. 12Zuda tun ye min ye, o filɛ: A tun ye Oniyasi ye, ale tun ye sarakalasebagaw kuntigi ye ka kɔrɔ. Mɔgɔɲuman tun lo, a ka koo tun man gwɛlɛ, a sɔɔn tun ka ɲi. A tun be kuma ni hakilitigiya ye, a tun delila koɲumankɛ la kabini a denmisɛnman. A y'a bolow kɔrɔta ka Ala dali zuwifuw bɛɛ lajɛnnin ye. 13O kɔ, Zuda ye cɛɛ dɔ ye o cogo kelen na, ale kunsigi gwɛnin tun lo. O tigi nin ka kan ni boɲa ye kosɔbɛ. I man'a ye, a lɔn ko mɔgɔbaba lo. 14Oniyasi ye kuma ta k'a fɔ ko: «Ala ka kira Zeremi filɛ nin ye. A balimaw teri lo, a be Ala dali siɲɛ caaman jama ye, ani Ala ka dugu ye.» 15O kɔ, Zeremi ye murujan sanulaman sin Zuda ma n'a kinibolo ye, k'a d'a ma n'a b'a fɔra ko: 16«Ala ka muru nin minɛ, Ala y'a di. I bena i juguw faranfaran n'a ye.»\nNikanɔri dɛsɛko n'a ka saya\n(Mak fɔlɔ 7.39-50)\n17Zuda ka kumaɲumanw ye zuwifuw hakili sigi, k'u jaa gwɛlɛya ani ka cɛya dusu di kanbelen nunu ma. U y'a latigɛ ko u tena to u ka sigiyɔrɔ la, ko u bena sin ka taga u juguw kɛlɛ ni jagwɛlɛya ye, ka bondori kɛ n'u fanga bɛɛ ye. U y'o le ŋaniya, bari Zeruzalɛmu dugu, ni Alasira ani Alabatosoba tun be farati la. 18Ka hami musow ni denmisɛnw kosɔn, n'u balimaw ani u ka mɔgɔw kosɔn, o tun te koba ye u fɛ. U tun be jɔɔrɔ koo min na kosɔbɛ ka tɛmɛ fɛɛn bɛɛ kan, o ye Alabatosoba ye, min tun kalifara Ala ma. 19Mɔgɔ minw tun datugunin be Zeruzalɛmu dugu kɔnɔ, olu nii tɔɔrɔnin tun lo kosɔbɛ. Koo min bena kɛ kongo kɔnɔ, u tun be hami n'o ye.\n20Bɛɛ tora ka koo nin laban kɔnɔ, min surunyana ka ban. U juguw ka kɛlɛdenw tun lajɛnna ka ban n'u b'u yɛrɛ labɛnna kɛlɛ kama. U tun nana ni samaw ye k'u lɔ yɔrɔɲuman na, sotigiw tun be kɛlɛbolo faan fila la. 21Makabe ye kɛlɛden jama nin filɛ, n'u ka kɛlɛkɛminan sifaw bɛɛ, ni samaw ka fariya. A y'a bolo wili sanfɛ ka Matigi dali, min be kabakow kɛ, bari a tun b'a lɔn ko ale be see di mɔgɔw ma minw ka kan n'a ye. A t'o kɛ kɛlɛkɛminanw barika la, nga a b'o latigɛ k'o kɛ dɔrɔn. 22Zuda tun be Ala dalili, ko: «Matigi, e y'i ka mɛlɛkɛ ci Zude mara masacɛ Ezekiyasi ka tile la, a ye Senakeribu ka kɛlɛdenw mɔgɔ waa kɛmɛ ni bi seegi ni duuru (185 000) halaki. 23Sankolo kuntigi, mɛlɛkɛɲuman ci an ɲa sisan fana, a ka siranya bila u la kosɔbɛ k'u hakili wili. 24E k'i bolo barikaman kɛ ka mɔgɔ nunu bugɔ, minw nana i tɔgɔ cɛn k'i ka jama kɛlɛ!» Zuda tilar'a ka dalili la ten.\n25Nikanɔri ka kɛlɛdenw tora ka gwɛrɛ n'u be buruw fiyɛra, ani ka kɛlɛkɛdɔnkiliw la, 26Zuda ka mɔgɔw ye kɛlɛ daminɛ n'u be Ala dalila ka dɛmɛ ɲini a fɛ. 27U be kɛlɛ kɛra n'u bolow ye, ka to ka Ala dali u dusu la. U ye mɔgɔ waa bi saba ni duuru (35 000) ɲɔgɔn faga. Ala ka sebagaya min yera ten, o y'u nisɔndiya kosɔbɛ. 28Kɛlɛ bannin kɔ, u tun be bɔra kɛlɛ yɔrɔ la ni nisɔndiya ye tuma min na, u ye Nikanɔri suu ye duguma, n'a ka yɛrɛtangafɛnw b'a la. 29U ye mankanba kɛ, ka ɲagami ɲɔgɔn na. U tora ka Setigi tanu u faaw ka kaan na.\n30Zuda, min tun be kɔn k'a yɛrɛ bɛɛ di a ka siya kosɔn, ale min y'a ka jamanadenw koo diy'a a yɛrɛ ye kabin'a denmisɛnman, ale ko u ka Nikanɔri kuun tigɛ, k'a bolo fana tigɛ a gaman yɔrɔ la ka taga n'u ye Zeruzalɛmu. 31Ale yɛrɛ tagara yen, k'a fasodenw wele ka sarakalasebagaw bila sarakabɔyɔrɔ ɲafɛ, ani ka mɔgɔw ci ka taga dugu yɔrɔ barikaman kɔnɔ mɔgɔw wele. 32A ye Nikanɔri mɔgɔjugu nin kungolo yira u la, k'o mɔgɔkuntan nin bolo yira fana. A tun ye min sin Setigi Ala ka boon ma ni yɛrɛboɲa ye. 33A ye Nikanɔri Alaɲasiranbali nɛnkun tigɛ k'a fɔ ko u k'a tigɛtigɛ k'a di kɔnɔw ma, k'a bolo dulon Setigi batoso ɲafɛ k'a ka nalomanya tɔnɔ yira. 34O la, bɛɛ y'u ɲaa kɔrɔta sanfɛ ka Matigi, Setigi fo ko: «Barika ka la Ala ye, min y'a batoso tanga, a ma se ka nɔgɔ!»\n35Zuda ye Nikanɔri kungolo dulon yɔrɔ barikaman nin kogo la k'a kɛ taamasiɲɛ gwɛnin ye, bɛɛ ka se k'a ye ko Matigi tun y'u dɛmɛ. 36Jama bɛnn'a la k'a latigɛ ɲɔgɔn fɛ k'o loon nin ka kan ka to u hakili la k'a ɲanagwɛ kɛ saan kalo tan ni filanan tile tan ni saba loon na. Min ye *Adari kalo ye aramekan na, n'o ye Maridose ka loon ɲasigi ye.\nSɛbɛnnikɛla ka kuma laban\n37Ayiwa, Nikanɔri ka koo kɛra ten le. Kabini o waati la, Zeruzalɛmu dugu tora eburuw bolo. O la, ne fana bena n ka sɛbɛ ban yan. 38N'a labɛncogo ɲana, n'a koo diyara i ye, o le ye n ka laɲini ye. Ni nafa dɔɔni dɔrɔn le b'a la, n'a ma labɛn ka ɲa kosɔbɛ, ne kɔni ye n seko le kɛ. 39A ma ɲi mɔgɔ fɛ ka duvɛn jalan dama kɛ i ka minnifɛn ye, walima jii dama. Nga ka jii ni duvɛn ɲagami, o ye minnifɛn diman ye! O cogo la fana, ni bataki nin sɛbɛnna ka ɲa, a b'a mɛnbagaw, walima a kalanbagaw nisɔndiya. O la, ne fana bena lɔ yan.


Yir 9 AKKDC08 - O kɔ, mɛlɛkɛ duurunan y'a ka buru fiyɛ, - Bible Search\nYir 8 Yir 10\nBuru duurunan fiyɛta\n1O kɔ, mɛlɛkɛ duurunan y'a ka buru fiyɛ, n ye lolo dɔ ye min bɔra ka ben dugukolo kan. Dingɛjugu daa konnigɛ dira ale ma. 2- A y'a dayɛlɛ, sisiba dɔ bɔra i n'a fɔ waga jɛnitɔ sisi. O sisi nin ye tile ɲaa bɛɛ dibi, ka yɔrɔ bɛɛ fin. 3- Tɔɔnw bɔra o sisi nin na ka dugukolo bɛɛ fa. U ka fariya ni bunteni ta bɛɛ ye kelen ye. 4- A fɔra u ye k'u kana maga biin ni yiriw la. Ko fɛɛn o fɛɛn be furaburu bɔ, k'u kana foyi kɛ o si la. Ko Ala ka taamasiɲɛ te mɔgɔ minw teen na, k'u ka sin olu le ma. 5A fɔra u ye fana, k'u kana u faga, ko k'u tɔɔrɔ dɔrɔn kalo duuru kɔnɔ. N'u ye mɔgɔ cin, o dimi ni bunteni ta bɛɛ ye kelen ye. 6- O waati la, mɔgɔw bena saya ɲini ka dɛsɛ. U bena koo bɛɛ kɛ janko u be sa, nga u tena sa.\n7- Tɔɔn nunu bɔnin be soow fɛ, u ye minw labɛn kɛlɛ kama. A kɛra i n'a fɔ sanufugulan le b'u kuun na. U ɲada bɔnin be mɔgɔ ta fɛ. 8- U kunsigi be i n'a fɔ muso ta. U ɲiin be i n'a fɔ jara ta. 9- A kɛra i n'a fɔ nigɛ le donnin be u disi la. U gamanw mankan bɔnin be kɛlɛkɛso caaman bolikan fɛ ni wotorow ye. 10Kuu b'u la, o kuuw bɔnin be bunteni ta fɛ. Mɔgɔw tɔɔrɔfɛn b'o kuu nunu kɔnɔ, min be se ka tɔɔrɔ lase mɔgɔw ma kalo duuru kɔnɔ. 11Mɛlɛkɛ min ye Dingɛjugu nin kuntigi ye, ale lo y'u ka masacɛ ye. A tɔgɔ ko Abadɔn eburukan na. Girɛkikan na, a tɔgɔ ko Apoliyɔn. O kɔrɔ ko Halakibaga.\n12Ayiwa, bɔnɛ fɔlɔ tɛmɛna, fila wɛrɛ le bena na sisan.\nBuru wɔɔrɔnan fiyɛta\n13- O kɔ, mɛlɛkɛ wɔɔrɔnan y'a ka buru fiyɛ. Sarakabɔlan sanulaman min be Ala ɲafɛ, ne ye kumakan dɔ mɛn o nɔnkɔnw na 14n'a b'a fɔra mɛlɛkɛ nin ye, buru be min bolo ko: «Mɛlɛkɛ naani minw sirinin be Efarati baji daa la, u foni ka bila.» 15O mɛlɛkɛ nunu tun labɛnna ka bila o waati nin kama, o loon nin na, o kalo kelen nin kɔnɔ, o saan nin na, waasa ka mɔgɔw tilan sabanan faga. U labilara. 16Ne y'u ka kɛlɛbolo mɔgɔda mɛn, k'u ye sotigi miliyɔn kɛmɛ fila ye. 17O sotigi nunu ka nigɛkunbɛnnan minw tun be u la, u wulennin tun lo fɔɔ ka kɛ bulaman ni nɛrɛmuguman ye. Soo nunu kungolow tun be i n'a fɔ jara ta, tasuma ni sisi ani kiribi le tun be bɔ u daaw la. 18Tasuma, ni sisi ani kiribi min tun be bɔ u daaw la, o balawu nunu ye adamadenw tilan sabanan bɛɛ faga. 19Soo nunu ka sebagaya be bɔ u daaw, n'u kuuw le kɔnɔ. O kuu nunu tun be i n'a fɔ saaw. O b'u kuunw le kɛ ka adamadenw tɔɔrɔ.\n20- Mɔgɔ minw tora n'u ma sɔrɔ ka sa balawu nin na, sanni u ka nimisa k'u ka kɛwalijuguw dabila, u tora ka jinaw bato, ka joow sɔn. O joow tun ye sanu ye, dɔw warigwɛ, dɔw zira, dɔw kabakuru, dɔw lɔgɔkuru, k'a sɔrɔ o batofɛn nunu te yeli kɛ, u te mɛnni kɛ, u te se ka taama. 21Mɔgɔ nunu ma sɔn k'u ka mɔgɔfaga ni subagaya ani kakalaya ni soɲaliw dabila.


Mat 16 AKKDC08 - *Fariziɲɛ ni *Saduseɲɛ dɔw gwɛrɛla - Bible Search\nFariziɲɛ ni Saduseɲɛ dɔw ko Yezu ka kabako kɛ\n(Mat 12.38-39; Mar 8.11-13; Luka 11.16,29; 12.54-56)\n1*Fariziɲɛ ni *Saduseɲɛ dɔw gwɛrɛla Yezu la waasa k'a kɔrɔbɔ. U y'a ɲini Yezu fɛ ko a ka kabako dɔ kɛ ka bɔ sankolo la. 2Yezu y'u jaabi ko: «Wuladafɛ ni tilekun be ɲini ka don tuma min na, aw b'a fɔ ko suu bena diya, bari sankolo wulennin lo. 3Sɔgɔmadafɛ fana, aw b'a fɔ ko bii tena diya bari yɔrɔ ɲaa ma ɲi. Aw be se ka sankolo filɛ ka waati cogoya faamu, nga koo minw be kɛra waati nin na, aw te sera k'olu faamu. 4Bii mɔgɔw ka jugu, u murutira Ala ma, u b'a fɛ ko ne ka kabako dɔ kɛ u ɲana, nga kabako si tena kɛ k'a yira u la ni kira Zonasi ta ɲɔgɔn tɛ.» O kɔ, a y'u lɔnin to yen ka tɛmɛ n'a ka sira ye.\nYezu b'a ka kalandenw ladi Fariziɲɛ ni Saduseɲɛw ka kalan koo la\n(Mar 8.14-21; Luka 12.1-6)\n5Tuma min na u tun be tagara baa kɔfɛ, kalandenw tun ɲinɛna ka buru ta. 6Yezu y'a fɔ u ye ko: «Aw k'aw yɛrɛ kɔlɔsi *Fariziɲɛ ni *Saduseɲɛw ka burufununan ma.» 7Kalandenw tora ka miiri u yɛrɛ kɔnɔ k'olu ma buru ta minkɛ, k'o la Yezu ye kuma nin fɔ. 8Nga Yezu y'u ka miiriya lɔn, k'a fɔ u ye ko: «Jigi t'aw fɛ wa? Mun na aw be miiri ten, ko aw ɲinɛna buru kɔ? 9- Aw te faamuli kɛ halibi wa? Ne ye cɛɛ waa duuru balo ni burukun duuru ye waati min na, aw ye segi daa min cɛ dumuni tɔɔ la, aw hakili te o la wa? 10- Ani ne ye cɛɛ waa naani balo ni burukun wolonwula ye tuma min na, aw tun ye segi daa min fa dumuni tɔɔ la, aw hakili t'o fana na wa? 11Ne tun b'aw ladira Fariziɲɛ ni Saduseɲɛw ka burufununan koo la tuma min na, mun na aw tun m'a faamu ko ne tun te kumana buru koo la?» 12O tuma na, u y'a faamu ko a tun te kumana u fɛ burufununan yɛrɛ koo la, nga ko a tun be kumana u fɛ Fariziɲɛ ni Saduseɲɛw ka kalan le koo la.\nPiyɛri b'a fɔ ko Yezu ye Ala Deen ye\n(Mar 8.27-30; Luka 9.18-21)\n13Yezu n'a ka kalandenw sera Filipu, Sezare mara la. A y'a ka kalandenw ɲininga ko: «Mɔgɔw b'a fɔra ko Mɔgɔ Dencɛ ye jɔn ye?» 14- U y'a jaabi ko: «Dɔw ko Zan batizelikɛla lo, dɔw ko Eli, dɔ wɛrɛw ko Zeremi, walima kira dɔ wɛrɛ.» 15Yezu y'u ɲininga ko: «Aw do, aw b'a miiri ko ne ye jɔn ye?» 16- Simɔn Piyɛri y'a jaabi ko: «I ye Ala ka Mɔgɔ wolomanin nin ye, Ala Dencɛ.» 17Yezu y'a fɔ a ye ko: «Zonasi dencɛ Piyɛri, i dagamunin lo, bari mɔgɔ si ma nin fɔ i ye, nga ne Faa min be sankolo la, o le y'o lɔnniya d'i ma. 18I ye Piyɛri ye, o kɔrɔ ko fara, ne bena n ka jama senu sigi min kan, saya tena se ka foyi kɛ a la. 19- Ne bena *sankolo masaya konnigɛ d'i ma. N'i ye fɛɛn o fɛɛn siri dugukolo kan, o bena siri sankolo la. I mana fɛɛn o fɛɛn foni dugukolo kan, o bena foni sankolo la.» 20O kɔ, Yezu y'a fɔ k'a gwɛlɛya a ka kalandenw ye k'u kana sɔn k'a fɔ mɔgɔ si ɲana ko ale ye Ala ka Mɔgɔ wolomanin nin ye.\nYezu b'a ka saya n'a kununko fɔ\n(Mar 8.31-33; Luka 9.22)\n21K'a ta o waati ma Yezu y'a daminɛ k'a fɔ ka gwɛ a ka kalandenw ye, ko: «Ne ka kan ka taga Zeruzalɛmu, cɛkɔrɔbaw ni sarakalasebagaw kuntigiw ani sariya karamɔgɔw bena ne tɔɔrɔ yen kosɔbɛ. U bena ne faga. Nga tile sabanan loon ne faganin kɔ, ne bena kunun.» 22Piyɛri tagara n'a ye gɛrɛn na k'a daminɛ k'a jalaki. A y'a fɔ a ye ko: «Matigi, Ala k'i kisi o koow ma. O tena i sɔrɔ.» 23Yezu y'a ɲaa yɛlɛma k'a fɔ Piyɛri ye ko: «E Sutana nin, taga ka bɔ n kɔrɔ. E be ne ka koow cɛnyɔrɔ le ɲinina. I ka miiriya ni Ala ta te kelen ye, i be miiri i n'a fɔ adamaden tɔw.»\nMɔgɔ ka kan ka tugu Yezu kɔ cogo min na\n(Mar 8.34—9.1; Luka 9.23-27)\n24- Yezu y'a fɔ a ka kalandenw ye ko: «Ni mɔgɔ min b'a fɛ ka tugu ne kɔ, o tigi kana miiri a yɛrɛ ka nafa la. A k'a ka gwengwenlɔgɔ ɲun ka tugu ne kɔ. 25- Mɔgɔ o mɔgɔ b'a fɛ k'a nii tanga, o tigi bena bɔnɔ a la. Nga ni mɔgɔ min bɔnɔna a nii la ne kosɔn, o tigi bena tila k'a sɔrɔ. 26A be mun ɲa mɔgɔ ye ka diɲɛ fɛɛn bɛɛ sɔrɔ n'a bɔnɔna a nii na? Walima mɔgɔ be se ka mun di Ala ma min b'a nii sɔngɔ bɔ? 27- Ayiwa, Mɔgɔ Dencɛ bena na n'a ka mɛlɛkɛw ye a Faa ka sebagaya la, o la a bena mɔgɔ kelen kelen bɛɛ sara ka kɛɲɛ n'u ka kɛwaliw ye. 28Tiɲɛ na, ne b'a fɔ aw ye ko aw minw be yan, aw dɔw tena sa n'u ma Mɔgɔ Dencɛ natɔ ye n'a ka masaya ye.»


Zak 3 AKKDC08 - O kɔ, Masaba ye sarakalasebagaw kuntigi - Bible Search\nZak 2 Zak 4\n1- O kɔ, Masaba ye sarakalasebagaw kuntigi Zozuwe yira ne la. A lɔnin tun be Masaba ka mɛlɛkɛ ɲafɛ. Mɔgɔ jalakibaga Sutana lɔr'a kinibolo la, waasa k'a jalaki. 2- Masaba ka mɛlɛkɛ y'a fɔ Sutana ye ko: «Masaba min ye Zeruzalɛmu woloma, ale k'i sara, Sutana! Cɛɛ nin ma kɛ i n'a fɔ lɔgɔ jɛninin, u ye min sama k'a bɔ tasuma na wa?»\n3Zozuwe lɔnin tun be mɛlɛkɛ ɲafɛ n'a kannafani nɔgɔnin ye. 4Mɔgɔ minw tun lɔnin be a ɲafɛ, mɛlɛkɛ y'a fɔ olu ye k'u ka Zozuwe ka fani nɔgɔnin bɔ. O kɔ, a y'a fɔ a ye ko: «A filɛ, ne y'i ka hakɛ bɔ i la. U bena ɲanagwɛfaniw don i kaan na.» 5A y'a fɔ k'u ka fani saniyanin meleke a kuun na. U y'o meleke, ka ɲanagwɛfaniw fana don a kaan na. O bɛɛ kɛra Masaba ka mɛlɛkɛ ɲana.\n6O kɔ, Masaba ka mɛlɛkɛ y'a fɔ Zozuwe ye ko: 7«Masaba, Setigi ko: ‹N'i sɔnna ka taama ne ka sira kan, ka ne ka kuma bato, e le bena kɛ n ka soo, n'a lukɔnɔna bɛɛ kuntigi ye. Mɔgɔ minw be yan, i bena lɔyɔrɔ sɔrɔ olu cɛma.\n8- « ‹Sarakalasebagaw kuntigi Zozuwe, i tulo malɔ, e n'i baarakɛɲɔgɔn minw siginin be i ɲakɔrɔ. Bari, aw le ye kisili sɔrɔ sira taamasiɲɛ ye. Ayiwa, ne bena na n ka baarakɛla ci, min tɔgɔ ko Yiribolo.b 9Ne be kabakuru nin bila Zozuwe ɲafɛ. Faan wolonwula be kabakuru kelen nin na. Ne yɛrɛ le bena sɛbɛnni kɛ a kan. Ne Masaba, Setigi le ko ten. Ne bena na jamana nin ka hakɛ yafa loon kelen.\n10- « ‹O loon na, ne Masaba, Setigi le ko: Aw bena ɲɔgɔn wele ka nisɔndiya hɛrɛ kosɔn aw ka *ɛrɛzɛnforow la, n'aw ka torosunw kɔrɔ.› »


Ɛst gir 8 AKKDC08 - O loon kelen yɛrɛ la, masacɛ - Bible Search\nƐst gir 7 Ɛst gir 9\nƐst gir 8\n1O loon kelen yɛrɛ la, masacɛ Aritasɛrisɛsi ye Aman ka soo bɛɛ di a ka muso Ɛsitɛri ma, Aman min tun ye zuwifuw tɔgɔ cɛnbaga ye. O loon yɛrɛ la fana, masacɛ ye Maridose wele a fɛ, bari Ɛsitɛri tun y'a fɔ ko Maridose ye ale ka mɔgɔ dɔ ye. 2Masacɛ tun y'a ka bololanigɛ min di Aman ma ka sɔrɔ k'a minɛ a fɛ, a y'o bɔ k'a di Maridose ma. Ɛsitɛri fana ye Maridose sigi Aman ka soo kunna.\n3O kɔ, Ɛsitɛri tagar'a kunbiri gwan masacɛ ɲakɔrɔ ka kuma a fɛ tugu, k'a daali ko a k'a to Aman ye baarajugu min ŋaniya zuwifuw kama, o ka dabila.\n4Masacɛ y'a ka sanubere wili k'a sin Ɛsitɛri ma, a wilila ka lɔ masacɛ ɲafɛ, 5k'a fɔ a ye ko: «Masacɛ, n'i be sɔn, ni ne koo ka d'i ye, a to u be sɛbɛ dɔ sɛbɛn min b'a yira ko Aman ka bataki kɔnɔnako daa fagara, a tun ye min latigɛ k'a sɛbɛn janko u k'i ka maraw bɛɛ kɔnɔ zuwifuw faga. 6Kojugu min bena ne ka siya sɔrɔ, ne be se k'o ye k'o muɲu cogo di? Ne ka siya bena halaki, ne be kisi cogo di?»\n7O la, masacɛ y'a fɔ a ka muso Ɛsitɛri ye ko: «Ne ye Aman ka soo di e Ɛsitɛri ma, Aman yɛrɛ dulonna ka ban lɔgɔ kan, bari a tun wilila zuwifuw kama. E be mun le fɛ tugu? 8Aw yɛrɛ ka bataki dɔ sɛbɛn ni ne masacɛ tɔgɔ ye, sɛbɛncogo min ka di aw ye, ka taamasiɲɛ kɛ a kan ni ne masacɛ ka bololanigɛ ye, bari n'u ye bataki min sɛbɛn ka taamasiɲɛ la a kan ni masacɛ ka bololanigɛ ye, mɔgɔ te se k'o kɔnɔnakuma yɛlɛma.» 9O waati yɛrɛ la, u ye masacɛ ka sɛbɛnnikɛlaw wele. U ye batakiw sɛbɛn, ka kɛɲɛ saan nin kalo fɔlɔ tile mugan ni sabanan loon, min ye Nisan kalo ye, k'u ci zuwifuw ni masacɛ ka dakɔrɔsigiw ma, ni masacɛ ka lasigidenw ani a ka mara kɛmɛ ni mugan ni wolonwula kuntigiw ma, k'a ta Ɛndi jamana na fɔɔ ka ta'a bila Etiyopi jamana na. U y'a sɛbɛn ka kɛɲɛ ni mara kelen kelen bɛɛ ka siyakan ye. 10U ye bataki nunu sɛbɛn ni masacɛ tɔgɔ ye, ani ka taamasiɲɛ la kan n'a ka bololanigɛ ye. O kɔ, bataki dibagaw tagara n'u ye. 11U y'a sɛbɛn k'a fɔ zuwifuw ye ko u k'u yɛrɛ ka sariya bato dugu bɛɛ la, ko u fana ka jija k'u juguw kɛlɛ, ani k'u kɛ cogo min y'u diya. 12K'o koo ka kɛ loon kelen na, masacɛ Aritasɛrisɛsi ka maraw bɛɛ kɔnɔ, saan kalo tan ni filanan tile tan ni sabanan loon, min ye Adari kalo ye.\nZuwifuw dɛmɛ sɛbɛ\n1 Bataki nin kɔnɔnakuma filɛ: «Masacɛba Aritasɛrisɛsi be nin sɛbɛ nin ci a ka maraw ɲamɔgɔw ma, minw be yɔrɔ kɛmɛ ni mugan ni wolonwula la, k'a ta Ɛndi jamana ma fɔɔ ka taga se Etiyopi, an jɛnɲɔgɔnw bɛɛ, an b'aw fo.\n2 «Mɔgɔ caaman be yen, ni mɔgɔɲumanw y'u boɲa dɔrɔn, u be wili k'u ka nigɛlakow caya. 3 Boɲa min b'o kan, o t'u wasa fewu. U b'a fɛ ka kojugu kɛ an yɛrɛ la. U te dan o ma fana, nga u be wili ka janfa siri u mako ɲabagaw la. 4 U be kɛ ɲumanlɔnbali ye tigitigi mɔgɔ tɔw faan fɛ. U fana b'u yɛrɛ to dabayakuma fɔbaga bolo, minw te konyuman lɔn. U yɛrɛ be miiri ko u be se ka tila Ala ka kiti ma, min ɲaa be koo bɛɛ la.\n5 «K'a fara o kan, waati caaman na fanga be mɔgɔ minw bolo, olu be se ka l'a teriw dɔ la k'a ka fanga koo kalifa u ma, o kɔ, o teri nunu b'a ɲagami. U be se k'a kɛ fangatigi nin be kodagabali dɔ kɛ, ka taga niin don mɔgɔ jalakibali dɔ ka faga la. 6 O teri nunu be se ka fangatigiw ɲagami u ka miiriyanyuman na, n'u ka namarakuma ni galon ye.\n7 «Tiɲɛ na, mɔgɔ dɔw be yen minw be baara kɛra u man kan ni min ye, olu be baarajugu le kɛ siɲɛ caaman. Aw be se k'o faamu koo tɛmɛninw na, an be minw sɔrɔ an ka koo kɔrɔlenw na. O dama fana tɛ, an b'o faamu koo la minw be kɛ sisan yɛrɛ an lamini na.\n8 «O la, ne be koo bɛɛ kɛ k'a to hɛrɛ be sɔrɔ kosɔbɛ, ni ɲamalɔ, n ka masaya kɔnɔ. 9 O kama, ne bena yɛlɛmaniw kɛ minw ye wajibi ye. Koo minw mana don n bolo, n be olu ɲanabɔ ni hakilisigi ye kosɔbɛ.\n10 «O la, n'an be Amadatɔsi dencɛ Aman ka koo filɛ, Maseduwanika lo, an pɛrɛsiw dɔ tɛ, an ka sɔnɲuman t'a la, an y'a ladon kosɔbɛ. 11 Ne y'a ta k'a kɛ n teri ye. O teriya min labɛnnin be siya bɛɛ ye ne fɛ. Ale lo tun kɛra jama faa ye, mɔgɔ bɛɛ tun be to k'u kunbiri gwan a kɔrɔ bari ale lo tun be tugu ne kɔ masaya nin na.\n12 «Nga a ma se k'a yɛrɛ minɛ a ka yɛrɛboɲa kama. A tun b'a fɛ cogo o cogo ka ne faga ka n ka fanga bɔsi. 13 A ye cogo bɛɛ kɛ ni galon ye, janko k'a kɛ n ka Maridose faga, min tun ye ne kisi, ka to ka koɲuman kɛ ne ye tuma bɛɛ. Ne ka musoɲuman min ye Ɛsitɛri ye, a b'a fɛ k'ale fana n'a ka siya bɛɛ faga. 14 A tun b'a fɛ ka cogo ɲini ten k'a kɛ dɛmɛbaga kana sɔrɔ ne la, ani see kana kɛ n ye fana, o la, a be pɛrɛsiw ka masaya yɛlɛma k'a di Maseduwanikaw ma. 15 Ne y'a kɔlɔsi k'a ye ko janfateri nin tun b'a fɛ ka zuwifu minw faga, olu te kojugukɛlaw ye. U b'u ka koo ɲanabɔ ka kɛɲɛ ni sariyaɲuman ye, 16 Bari fɛɛn bɛɛ kuntigi Ala deenw lo, Ala min ka bon, a ɲanaman lo, ale lo y'a kɛ ne ka masaya yiriwara kosɔbɛ k'a ta n bɛmaw ka tile la fɔɔ ka na se bii ma.\n17 «O la, Amadatɔsi dencɛ Aman tun ye bataki minw ci aw ma, aw kana olu jati tugu. 18 Bataki nunu sɛbɛnbaga dulonna lɔgɔ kan Suze dugu donda la. Ala min ye Fɛɛn bɛɛ kuntigi ye, ale y'a ka jalaki ben a kan joona joona.\n19 «Aw ka bataki nin caya k'o nɔrɔ forobayɔrɔw la, ka sira di zuwifuw ma u k'u ka landa bato. 20 Loon min tun latigɛra, ni mɔgɔ dɔ wilila u kama, aw k'u dɛmɛ, o kɔrɔ, saan kalo tan ni filanan tile tan ni sabanan loon, *Adari kalo, aw k'u dɛmɛ k'u kɛlɛbagaw gwɛn. 21 Tiɲɛ na, Ala min ye Fɛɛn bɛɛ kuntigi ye, ale y'a ka jama wolomanin halakilon yɛlɛma k'a kɛ nisɔndiyalon ye.\n22 «Aw fana, aw ka kan k'o loon kɛ ɲanagwɛlon ye saan o saan, k'aw hakili jigi ka nisɔndiya. 23 Kabini sisan, o loon bena kɛ taamasiɲɛ ye ne fɛ ni pɛrɛsiw mɔgɔɲumanw fɛ ko u kuun tun bɔra halakili la, ani a be ne janfabaga hakili jigi ko u b'u yɛrɛ ka halakili le ɲinina.\n24 «Dugu o dugu, walima mara o mara mana ban ka ne ka fɔta bato, olu kɔnɔ mɔgɔw bena halaki ni taman ye ani ka o dugu jɛni. Adamaden tena sigi yen tugu, hali kongosogow ni kɔnɔw tena to yen abada.\n13«O bataki nunu ka kan ka nɔrɔ jamaw bena u ye yɔrɔ min na mara nin bɛɛ kɔnɔ, janko zuwifuw labɛnnin ka sɔrɔ o loon na k'u juguw kɛlɛ.» 14Ka kɛɲɛ ni masacɛ ka fɔta ye, bataki nunu dibagaw yɛlɛla soow kan ka teliya ka taga n'u ye. Koo nin sera yɔrɔ bɛɛ hali Suzi dugu kɔnɔ.\n15O kɔ, Maridose bɔra, masafani tun b'a kaan na, ni masafugulan sanulaman ye, ani kuun na meleke fani. Suzi dugu mɔgɔw y'a ye dɔrɔn, u nisɔndiyara. 16Hɛrɛ ni boɲa, o le tun kɛra zuwifuw ta ye o loon na. 17Masacɛ ka cii sera mara o mara kɔnɔ, dugu o dugu kɔnɔ, o yɔrɔ zuwifuw tun nisɔndiyara kosɔbɛ, ka ɲanagwɛ, ka dumuni kɛ ɲɔgɔn fɛ. Jamana kɔnɔ siya wɛrɛ caaman y'u yɛrɛ kɛ zuwifuw ye, ka kɛnɛkɛnɛ, bari u tun be siran u ɲa.